钦定古今图书集成/明伦汇编/官常典/第647卷 > 高定子
## 钦定古今图书集成/明伦汇编/官常典/第647卷 > 高定子

按《宋史列传》：“定子字瞻叔，嘉泰二年壬戌举进士，知
夹江县。前是酒酤贷秫于商人，定子给钱以籴，且宽
榷酤，民以为便。麻菽旧有征，定子悉弛之。会水潦洊
饥，贫民竞愬，无所于籴。定子曰：‘女毋忧，女第持钱往
常所籴家以俟’。迺发县廪给诸富家，俾以时价籴，至
秋而偿。须臾米溢于市。邻邑有争田十馀年不决，部”
使者以属定子，定子察知伪为质剂，其人不伏。定子
曰：“嘉定改元诏三月始至县，安得有嘉定元年正月
文书邪？”两造遂决。四川总领所辟主管文字，同幕有
以趣办为能迫促诸郡者，定子白使者斥去之。总领
所治利州，倚酒榷以佐军用，吏奸盘错，定子躬自究
诘，酒政遂平。后来者复欲增课，定子曰：“前以吏蠹，亦
既革之，今又求益，是再榷也。”乃止。制置使郑损彊愎
自用，误谓总领所擅十一州小会子之利，奉请废之。
令下，民疑而罢市。定子力争，谓：“小会子实以代钱，百
姓贸易赖，是以权川引罢，则关、陇之民交病，况又隆
兴间得旨为之，非擅也。”乃得存其半。损又欲增总领
所盐课，取旧贷军费，定子辨其颠末，损乃释然曰：“二
司相关处。公每明白洞达，言之使人爽然自失。”寻差
知长宁军。